Document ID: 32000D0275

Rozhodnutie Komisie
z 21. marca 2000
o rovnocennosti určitých kategórií vodičských preukazov
(oznámené pod číslo dokumentu C(2000) 511)
(Text s významom pre EHP)
(2000/275/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/439/EHS z 29. júla 1991 o vodičských preukazoch [1], naposledy zmenenú smernicou 97/26/ES [2] a najmä na jej článok 1 ods. 2 a prvý odsek článku 10,
keďže:
(1) smernica 91/439/EHS ustanovuje, že všetky vodičské preukazy vydané členskými štátmi, vrátane tých, ktoré boli vydané pred vykonávaním uvedenej smernice vo vnútroštátnych právnych predpisoch, sa musia vzájomne uznávať;
(2) princíp vzájomného uznávania vodičských preukazov znamená plné uznanie všetkých oprávnení, ktoré boli udelené držiteľovi preukazu v súlade s vnútroštátnymi právnymi predpismi platnými v čase jeho vydania;
(3) smernica 91/439/EHS ustanovuje, že členské štáty musia zabezpečiť rovnocennosť kategóriií preukazov vydaných pred vykonávaním uvedenej smernice a preukazov definovaných v jej článku 3; tieto rovnocennosti musí určiť Komisia právnou záväznou formou,
PRIJALA TOTO ROZHODNUTIE:
Článok 1
Toto rozhodnutie sa vzťahuje na všetky platné vodičské preukazy vydané v členských štátoch, ktoré sa ešte používajú.
Článok 2
Tabuľky rovnocennosti kategórií vodičských preukazov, ktoré členské štáty vydali pred vykonávaním smernice 91/439/EHS, a harmonizovaných kategórií definovaných v článku 3 smernice 91/439/EHS, sú stanovené v prílohe k tomuto rozhodnutiu.
Článok 3
1. Kategórie vodičských preukazov, ktoré boli vydané pred vykonaním smernice 91/439/EHS, oprávňujú držiteľa riadiť bez obmedzení motorové vozidlá zodpovedajúce kategóriám uvedeným v tabuľkách v prílohe k tomuto rozhodnutiu, pokiaľ nie je v príslušnom oprávnení stanovené inak.
2. Kódy označujúce obmedzenie zodpovedajúce oprávneniam v tabuľkách, sú harmonizovanými kódmi spoločenstva podľa článku 7 písm. a) smernice 91/439/EHS.
3. Pri výmene vodičských preukazov za vzor vodičského preukazu spoločenstva, uvedený v prílohách I a Ia) k smernici 91/439/ES v súlade s článkom 8 ods. 1 uvedenej smernice, sa udelia rovnocenné oprávnenia podľa prílohy k tomuto rozhodnutiu.
Článok 4
Toto rozhodnutie je adresované členským štátom.
V Bruseli 21. marca 2000

Labels: 8
18
15